Intră acum și în grupul de
Curtea de Apel Suceava a respins, marți, contestațiile formulate de 16 inculpați față de decizia luată miercurea trecută de Tribunalul Suceava de arestare preventivă a 16 persoane implicate într-un dosar de trafic de droguri, operațiuni cu substanțe psihoactive și constituire de grup infracțional organizat.
Minuta instanței: În baza art. 204 Cod procedură penală respinge, ca nefondate, contestaţiile formulate de inculpaţii Aciobăniţei Liviu Costel, Bernicu Andrei, Morar Stela, Popovici Neculai, Bandol Iulian Valerian, Cioban Kevin Moriss, Carp Valentina Alexandra, Grigoşiţă Andrei Alexandru, Popovici Gianni Robert, Sbîrcea Doina Bianca, Ciocan Marius Ciprian, Cotoc Alexandru, Cotoc Petru Cătălin, Manoliu Ionica Liliana, Manoliu Bogdan Ionuţ şi Moroşan Gheorghiţă împotriva Încheierii nr. 36 din 13.03.2024 a judecătorului de drepturi şi libertăţi de la Tribunalul Suceava, pronunţată în dosarul nr. 947/86/2024 al Tribunalului Suceava. În baza art. 275 alin. 2 Cod procedură penală obligă pe fiecare dintre inculpaţii contestatori să plătească statului suma de câte 300 de lei cu titlu de cheltuieli judiciare din contestaţie. Definitivă. Pronunţată azi, 19.03.2024, prin punerea minutei la dispoziţia părţilor, prin mijlocirea grefei instanţei, conform art. 405 alin. 2 Cod procedură penală.
În acest caz au fost efectuate 33 de percheziții în Suceava, fiind reținute inițial 22 de persoane, iar apoi 16 arestate preventiv.
Din cercetările efectuate a reieșit că, în cursul anului 2023, în municipiul Suceava, ar fi fost constituit un grup infracțional organizat (format din șapte membri), sprijinit de alte trei persoane cercetate, toate acționând până în luna martie 2024, în scopul obținerii unor venituri consistente din traficul de droguri de mare risc și efectuarea de operațiuni cu substanțe psihoactive.
Din probatoriul administrat a reieșit că liderul grupării, având legături infracționale cu membrii unui alt grup infracțional, precum și cu alți traficanți, ar fi avut rolul de a procura substanțele interzise și de a coordona celelalte persoane implicate în cumpărarea și comercializarea drogurilor de risc și a substanțelor psihoactive.
Membrii grupului infracțional ar fi porționat drogurile în doze de aproximativ un gram, pentru care ar fi perceput sume cuprinse între 150 și 200 de lei, în funcție de cantitatea vândută și de fidelitatea consumatorului.
De asemenea, sub coordonarea liderului și în spațiul unui local public deținut de acesta, una dintre persoanele cercetate (minoră la debutul activității infracționale și în relație de rudenie cu liderul grupului infracțional), ar fi avut sarcini constând în livrarea sau vânzarea de droguri către diverși consumatori, precum și de încasare a sumelor de bani rezultate.
De asemenea, alte trei persoane, angajate ale aceluiași local, s-ar fi ocupat de comercializarea substanțelor interzise.
Alți membri ar fi acționat pentru transportarea drogurilor și substanțelor psihoactive ce urmau să fie comercializate, preluându-le de la vânzătorii inițiali.
În sarcina liderului grupului infracțional s-a reținut și faptul că, în mod repetat, ar fi condus un autoturism pe drumurile publice având acest drept suspendat, iar cu privire la o altă persoană s-a stabilit că ar fi condus autoturismul sub influența substanțelor psihoactive.
Totodată, în prezenta cauză, se efectuează cercetări și cu privire la un alt grup infracțional organizat, care ar fi asigurat aprovizionarea membrilor primei grupări cu droguri de mare risc, dar și furnizarea unor cantități de cristal (3-CMC) altor consumatori.
Actele de urmărire penală efectuate au relevat că, în luna septembrie 2023, unul dintre membri celei de-a doua grupări infracționale ar fi vândut cristal (3-CMC) unei alte persoane cercetate, cunoscând faptul că aceasta îl va furniza unei alte persoane ce a fost trimisă în judecată într-o cauză penală.
De asemenea, aceeași persoană cercetată ar fi pus la dispoziția grupului infracțional informații nepublice, obținute de la persoana cercetată, despre care aceasta avea cunoștință, în virtutea atribuțiilor de serviciu, informațiile devoalate vizând investigații desfășurate în cauze penale de către procurorii Direcției de Investigare a Infracțiunilor de Criminalitate Organizată și Terorism – Serviciul Teritorial Suceava, cu privire la cele două grupuri infracționale organizate.
În cursul zilei de marți au fost puse în aplicare 33 de mandate pe percheziție domiciliară în județul Suceava, fiind descoperite și ridicate aproximativ 200 de comprimate de diverse forme imprimate cu desene și logouri, pungi de diferite dimensiuni conținând substanțe sub formă de pulbere, cristal și fragmente vegetale, borcane și plicuri conținând substanță vegetală.
Totodată, au fost descoperite și ridicate 31 de telefoane mobile cu cartele SIM , tablete și carduri de memorie, 23.142 de lei, 3.105 euro, 105 lire sterline, 20 USD, 2 arme de vânătoare, un pistol cu bile având calibrul de 9 mm, o lunetă, 4 cartușe, calibrul 7,92 mm, precum și alte mijloace de probă.
De asemenea, a fost luată măsura sechestrului asigurător asupra a 4 autovehicule.
La aceeași dată, procurorii D.I.I.C.O.T. – Serviciul Teritorial Suceava au dispus reținerea a 21 de persoane cercetate.